Josefa o ne a tlotla thata tshiamelo e Marea a neng a na le yone ya go tshola Morwa wa Modimo. Ka jalo, o ne a se ka a tlhakanela dikobo le ene pele Jesu a tsholwa. Mathaio 1:25 ya re Josefa o ne “a se ka a tlhakanela dikobo le ene go fitlha a tshola morwa.” Mafoko a a reng “go fitlha” a a mo temaneng eno, a kaya gore fa Jesu a sena go tsholwa, Josefa le Marea ba ne ba tlhakanela dikobo jaaka monna le mosadi. Dipego tsa Diefangele di bontsha gore seo se ne sa dira gore Marea le Josefa ba nne le bana ba basimane le ba basetsana. Jakobe, Josefa, Simone le Judase e ne e le bomorwarraagwe Jesu ka mmaagwe. Marea o ne a na le bomorwadie ba le babedi. (Mathaio 13:55, 56) Le fa go ntse jalo, bana bano botlhe ba ne ba imiwa ka tsela e e tlwaelegileng. *